KOMMISSIONENS BESLUTNING af 4. februar 1998 om visse regler for veterinærkontrol på stedet foretaget af Kommissionens eksperter i medlemsstaterne (EØS-relevant tekst) (98/139/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød (1), senest ændret ved Kommissionens direktiv 95/23/EF (2), særlig artikel 12, samt de tilsvarende artikler i de øvrige veterinærdirektiver og -beslutninger om betingelserne for produktion og afsætning af animalske produkter, om de dyresundhedsmæssige krav i forbindelse med handel med dyr og animalske produkter, om undersøgelse af dyr og fersk kød for restkoncentrationer, om foranstaltninger til bekæmpelse eller udryddelse af sygdomme, om beskyttelse af dyr, om finansielle foranstaltninger til udryddelse af visse sygdomme og om visse udgifter på veterinærområdet, og

ud fra følgende betragtninger:

Kommissionen skal i samarbejde med de berørte medlemsstater udstede generelle gennemførelsesbestemmelser om, hvilke betingelser der skal gælde for den kontrol på stedet, der er omhandler i pågældende direktiver og beslutninger;

som led i den kontrol på stedet, der er nævnt i artikel 12 i direktiv 64/433/EØF og i artikel 10 i Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød (3), senest ændret ved direktiv 96/23/EF (4), kan Kommissionen uanmeldt kontrollere anvendelsen af Rådets direktiv 85/73/EØF af 29. januar 1985 om finansiering af veterinærundersøgelse og -kontrol som omhandler i direktiv 89/662/EØF, 90/425/EØF, 90/675/EØF og 91/496/EØF (5), senest ændret ved direktiv 96/43/EF (6);

kontrol på stedet bør i det omfang, det er nødvendigt for en ensartet anvendelse af EF-lovgivningen, indgå i programmer, der udarbejdes efter samråd med medlemsstaterne og drøftelse i Den Stående Veterinærkomite;

samarbejdet bør også omfatte kontrollen på stedet og gøre det muligt, at Kommissionens eksperter kan blive ledsaget af eksperter udpeget af Kommissionen, der har bestemte forpligtelser, og som får deres udgifter til transport og ophold refunderet;

af effektivitetshensyn bør der fastlægges frister for, hvornår Kommissionen skal fremsende oplysninger om resultaterne af kontrollen til de medlemsstater, hvor kontrollen fandt sted, og for, hvornår medlemsstaternes bemærkninger hertil skal være Kommissionen i hænde;

det må sikres, at de berørte medlemsstater tager hensyn til resultaterne af kontrollen;

for at sikre gennemsigtighed i forvaltningen skal Europa-Parlamentet, forbrugerne og producenterne inden for rammerne af traktaten, og navnlig under overholdelse af reglerne i traktatens artikel 214 om tjenestehemmeligheder, holdes orienteret om resultaterne af kontrollen på stedet og om, hvilke foranstaltninger der anbefales;

der bør endvidere indføres en hasteprocedure, så der kan vedtages EF-beslutninger, når det er nødvendigt, navnlig hvis kontrollen på stedet har afsløret en alvorlig sundhedsrisiko, eller hvis det viser sig, at der ikke er blevet truffet de foranstaltninger, som efter kontrollen anses for nødvendige;

for klarhedens skyld bør Kommissionens beslutning 96/345/EF (7) ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomite -

VEDTAGET FØLGENDE BESLUTNING:

Artikel 1

1. I denne beslutning fastsættes visse regler for veterinærkontrol på stedet, som gennemføres i medlemsstaterne af Kommissionens eksperter.

I denne beslutning forstås ved veterinærkontrol på stedet, i det følgende benævnt »kontrol«, den undersøgelse og inspektion, der er nødvendig for at sikre ensartet anvendelse af EF-reglerne.

2. Bestemmelserne i denne beslutning finder anvendelse med forbehold af bestemmelserne i enhver aftale, som indgås mellem Det Europæiske Fællesskab og tredjelande om sundhedsmæssige krav i forbindelse med handel med levende dyr og animalske produkter.

Artikel 2

Kontrollen gennemføres i hver medlemsstat. Kommissionen udarbejder et generelt kontrolprogram for de pågældende retsakter og forelægger det til drøftelse i Den Stående Veterinærkomite.

Det generelle program skal indeholde informationer om alle de foranstaltninger, som Kommissionen træffer i forbindelse med kontrollen.

Artikel 3

1. Kontrolprogrammerne tilrettelægges og gennemføres i samarbejde med den berørte medlemsstat, som udpeger en eller flere eksperter med henblik herpå.

2. Kommissionen kan efter høring af den berørte medlemsstat udskyde eller fremskynde kontrollen eller gennemføre supplerende kontrol, hvis den finder det nødvendigt, navnlig af sundhedsårsager, dyrevelfærdsårsager eller på grundlag af resultater fra tidligere kontrol.

3. Under alle omstændigheder underretter Kommissionen den berørte medlemsstat mindst ti arbejdsdage, før kontrolprogrammet iværksættes.

Artikel 4

1. Ud over den kontrollerede medlemsstats eksperter kan Kommissionens eksperter under kontrolbesøget ledsages af en eller flere eksperter, der står på en liste som nævnt i stk. 2, fra en eller flere andre medlemsstater.

Ved tilrettelæggelsen af kontrollen kan den medlemsstat, på hvis område kontrollen skal gennemføres, modsætte sig deltagelse af en ekspert fra en anden medlemsstat. Denne mulighed kan kun udnyttes én gang.

2. Hver medlemsstat foreslår Kommissionen mindst to eksperter med særlig ekspertise på de udpegede områder og fremsender meddelelse om deres navne, specialer, fuldstændige officielle adresser, telefax- og telefonnumre.

Kommissionen fører en liste over disse eksperter og rådfører sig med de ansvarlige myndigheder i den medlemsstat, eksperten kommer fra, før eksperten anmodes om at ledsage Kommissionens eksperter under det i stk. 1 nævnte kontrolbesøg.

Hvis en medlemsstat finder, at en af de eksperter, som den har foreslået, ikke længere bør stå på listen, underretter den Kommissionen herom. Hvis antallet af eksperter derved falder under det fastsatte minimum, foreslår medlemsstaten Kommissionen en eller flere stedfortrædere.

Artikel 5

1. Under kontrollen skal den eller de eksperter, som Kommissionen har udpeget, følge Kommissionens administrative forskrifter.

2. De oplysninger, som eksperten eller eksperterne fra medlemsstaten erhverver, eller de konklusioner, som de når frem til under kontrollen, må under ingen omstændigheder udnyttes i personligt øjemed eller videregives til personer, som ikke er ansat i Kommissionens eller medlemsstaternes kompetente tjenestegrene.

3. Rejse- og opholdsudgifterne for den eller de nationale eksperter, som Kommissionen har udpeget, afholdes af Kommissionen i overensstemmelse med reglerne om rejse- og opholdsudgifter for personer, der ikke er ansat i Kommissionen, og som efter anmodning fra denne yder ekspertbistand.

Artikel 6

1. Den medlemsstat, på hvis område der gennemføres kontrol i henhold til denne beslutning, skal yde Kommissionens eksperter og de eksperter, som Kommissionen har udpeget, den bistand, der er nødvendig, for at de kan udføre deres opgaver. Der skal navnlig på samme grundlag som for ansatte ved den kompetente myndighed gives adgang til alle relevante personer, oplysninger og dokumenter samt steder, bygninger, anlæg og transportmidler.

2. Under kontrollen skal eksperterne overholde de administrative forskrifter, som de i stk. 1 omtalte nationale myndigheders ansatte skal følge, jf. dog artikel 5, stk. 1.

Artikel 7

1. Så snart kontrollen er afsluttet, underretter Kommissionens eksperter mundtligt den pågældende medlemsstat om de konklusioner, de har draget, og i givet fald om, hvilke korrigerende foranstaltninger de finder nødvendige, samt om, i hvor høj grad det haster med at træffe de pågældende foranstaltninger.

Kommissionen bekræfter i en skriftlig rapport til medlemsstaten resultaterne af kontrollen senest 20 arbejdsdage efter besøget, forudsat at eventuelle supplerende oplysninger, som blev forlangt under kontrollen, men som ikke forelå på daværende tidspunkt, er modtaget.

Den berørte medlemsstat fremsætter sine bemærkninger senest 25 arbejdsdage efter modtagelsen af Kommissionens skriftlige rapport.

I nødstilfælde eller i en krisesituation, eller hvis det under kontrollen konstateres, at der består alvorlig fare for sundheden eller dyrs velfærd, orienteres medlemsstaten hurtigst muligt, og under alle omstændigheder senest ti arbejdsdage efter besøget, om resultaterne af kontrollen i en skriftlig rapport. Medlemsstaten fremsætter ligeledes sine bemærkninger hurtigst muligt og under alle omstændigheder senest ti arbejdsdage efter modtagelsen af Kommissionens skriftlige rapport.

I forbindelse med orienteringen om resultaterne af kontrollen overholder Kommissionen navnlig kravene i traktatens artikel 214.

Disse bestemmelser berører ikke Kommissionens beføjelser til at træffe midlertidige beskyttelsesforanstaltninger i henhold til EF-forskrifterne på veterinærområdet.

2. Medlemsstaten træffer alle nødvendige korrigerende foranstaltninger for at tage hensyn til resultaterne af kontrollen.

3. Hvis Kommissionens eksperter under kontrollen påviser alvorlige overtrædelser af EF-forskrifterne i en medlemsstat eller i en eller flere af medlemsstatens regioner, skal medlemsstaten efter anmodning fra Kommissionen gennemføre en grundig undersøgelse af den generelle situation på det område, hvor overtrædelserne er konstateret. Medlemsstaten kan efter høring af Kommissionen begrænse undersøgelsen til den eller de regioner, der har været omfattet af kontrolprogrammet; medlemsstaten underretter inden for den frist, som Kommissionen har fastsat, denne om resultatet af kontrollen og om de foranstaltninger, der er truffet for at afhjælpe situationen.

4. Hvis den pågældende medlemsstat ikke har truffet passende korrigerende foranstaltninger indenfor den fastsatte frist, navnlig i tilfælde, hvor kontrollen har afsløret alvorlig risiko for menneskers eller dyrs sundhed eller for dyrevelfærd, træffer Kommissionen efter proceduren i artikel 17 i Rådets direktiv 89/662/EØF (8) alle de foranstaltninger, den finder relevante.

Artikel 8

1. I Den Stående Veterinærkomité aflægger Kommissionen regelmæssigt skriftlig rapport til medlemsstaterne om resultaterne af kontrollen i de enkelte medlemsstater og om, hvilke foranstaltninger der anbefales.

Kommissionen underretter Europa-Parlamentet om disse resultater og anbefalinger

Kommissionen offentliggør endvidere regelmæssigt resultaterne og anbefalingerne.

2. Kommissionen og medlemsstaterne skal i forbindelse med gennemførelsen af foranstaltningerne i denne artikel navnlig overholde kravene i traktatens artikel 214

Artikel 9

Denne beslutning tages op til revision inden den 31. december 1998 på grundlag af en rapport fra Kommissionen til medlemsstaterne.

Artikel 10

Beslutning 96/345/EF ophæves.

Artikel 11

Denne beslutning er rettet til medlemsstaterne.

Udfærdiget i Bruxelles, den 4. februar 1998.

På Kommissionens vegne

Emma BONINO

Medlem af Kommissionen

(1) EFT 121 af 29. 7. 1964, s. 2012/64.

(2) EFT L 243 af 11. 10. 1995, s. 7.

(3) EFT L 55 af 8. 3. 1971, s. 23.

(4) EFT L 125 af 23. 5. 1996, s. 10.

(5) EFT L 32 af 5. 2. 1985, s. 14.

(6) EFT L 162 af 1. 7. 1996, s. 1.

(7) EFT L 133 af 4. 6. 1996, s. 29.

(8) EFT L 395 af 30. 12. 1989, s. 13.